Sanger van ‘Fame’ en ‘Flashdance’ sterfIrene Cara in die 80’s. (Foto: Twitter) Irene Cara, die Oscar-bekroonde sangeres en aktrise wat die titelsnitte van die 1980’s se gewilde flieks Fame en Flashdance opgeneem het, is in die ouderdom van 63 jaar dood. Cara is Vrydag dood in haar huis in die Amerikaanse deelstaat Florida gevind. Die oorsaak van haar dood is in dié stadium nog onbekend. “Sy was ’n pragtige, begaafde siel wie se nalatenskap vir ewig deur haar musiek en films sal lewe,” sê haar woordvoerder, Judith Moose. “Dit is die absoluut ergste deel daarvan om ’n woordvoerder te wees,” erken sy. “Ek kan nie glo dat ek dit moes skryf nie, wat nog te sê daarvan om die nuus te bevestig.” Cara is bekend daarvoor dat sy die titelsnit van die rolprent Fame gesing het. Die alombekende rolprent het in die 1980’s die lewe van leerders aan ’n hoërskool vir uitvoerende kunste in New York gevolg. Cara het die rol van Coco Hernandez vertolk. Die rol is vir haar geskryf nadat sy aanvanklik bloot as danser in die rolprent sou verskyn en sy is later by die Grammy-toekennings benoem vir beste nuwe kunstenaar en beste popkunstenaar (kategorie vir vroue). Irene Cara in die 80’s. (Foto: Twitter) Cara het ook die liriek van die treffer “Flashdance … What a Feeling” vir die rolprent Flashdance (1983) geskryf en uitgevoer. Dié rolprent het die lewe van ’n aspirant-danser, gespeel deur Jennifer Beals, uitgebeeld. Die treffer het Cara later ’n Oscar vir beste oorspronklike liedjie in 1984 en twee Grammys besorg. Cara het later in haar loopbaan in die films DC Cab en City Heat rolle vertolk en in verskeie televisieprogramme verskyn. Sy het ook in teater en musiekblyspele opgetree.